b'\n_START_ARTICLE_\nKoloman Ogrski\n_START_SECTION_\n\xc5\xbdivljenje\n_START_PARAGRAPH_\nOgrski kralj G\xc3\xa9za (vladal 1074- 1077) se je okrog leta 1070 poro\xc4\x8dil s Sofijo Loo\xc5\xa1ko, ki je izhajala iz dru\xc5\xbeine Giselberta Loo\xc5\xa1kega. V tej zvezi sta se okrog leta 1070 rodila Koloman in \xc3\x81lmo\xc5\xa1. O\xc4\x8de je \xc5\xbee nekaj let po za\xc4\x8detku svoje vladavine umrl, Koloman in njegov brat pa sta bila ob njegovi smrti \xc5\xa1e mladoletna, zato je prestol po na\xc4\x8delu stare\xc5\xa1instva, po katerem prestol deduje najstarej\xc5\xa1i vladarjev sorodnik, brez nemirov zasedel brat Ladislav. Ker Ladislav ni imel potomcev, je vzgajal G\xc3\xa9zina sinova. Po Ladislavovi smrti je Koloman postal ogrski kralj, \xc3\x81lmo\xc5\xa1 pa vojvoda v Nitri in v de\xc5\xbeeli Bihar (danes \xc5\xbeupanija Hajd\xc3\xba-Bihar in sosednja romunska pokrajina Bihar). Koloman je bil poro\xc4\x8den s po imenu neznano h\xc4\x8derko Rogerja Sicilskega, kasneje pa z Eufemijo Kijevsko, h\xc4\x8derjo kijevskega vladarja Vladimirja Monomaha. Rodili so se mu otroci \xc5\xa0tefan II., Ladislav in domnevno tudi Boris Kolomanovi\xc4\x8d. Ker je Kolomanov prestolonaslednik, najstarej\xc5\xa1i sin Ladislav, umrl \xc5\xbee leta 1112, Borisa pa je zaradi pre\xc5\xa1u\xc5\xa1tva \xc5\xbeene Eufemije imel Koloman za bastarda, je ogrski prestol pripadel \xc5\xa0tefanu II. Koloman je umrl leta 1116._NEWLINE_Kolomana so imenovali\xc2\xa0\xc2\xbbKnji\xc5\xbeni Koloman\xc2\xab\xc2\xa0(mad\xc5\xbearsko I. (K\xc3\xb6nyves) K\xc3\xa1lm\xc3\xa1n) zato, ker je imel rad knjige. Po nekem pismu pape\xc5\xbea Urbana II.. je bil celo najbolj izobra\xc5\xbeen vladar na za\xc4\x8detku 12. stoletja. Koloman po zapisih sode\xc4\x8d grbav in \xc5\xa1epav, pora\xc5\xa1\xc4\x8den in naj bi imel govorne motnje. Opozoriti pa velja, da je opisovanje Kolomana kot grdega, \xc5\xa1epavega, jecljavega in pretkanega \xc4\x8dloveka verjetno nastalo pod vtisom kronistov ogrskih vladarjev, ki so bili potomci oslepljenega \xc3\x81lmo\xc5\xa1a, in Kolomana niso marali.\n_START_SECTION_\n\xc5\xa0kof v V\xc3\xa1radu\n_START_PARAGRAPH_\nLadislav, ki ni imel svojih otrok, je vzgajal G\xc3\xa9zina sinova Kolomana in \xc3\x81lmo\xc5\xa1a. \xc3\x81lmo\xc5\xa1a je Ladislav leta 1091 (ali 1092) dolo\xc4\x8dil za vojvodo oziroma za\xc2\xa0\xc2\xbbkralja\xc2\xab\xc2\xa0v Slavoniji, Kolomana pa je postavil na manj pomembno mesto \xc5\xa1kofa v V\xc3\xa1radu. Po eni razlagi naj bi \xc3\x81lmo\xc5\xa1 bolj\xc5\xa1i politi\xc4\x8dni polo\xc5\xbeaj pridobil zaradi tega, ker mu je kot najstarej\xc5\xa1emu G\xc3\xa9zinemu sinu nasledstvo pripadalo po na\xc4\x8delu primogeniture. Po drugi strani je mo\xc5\xbeno, da je bil prvorojenec v resnici Koloman, a da je Ladislav na prestolu hotel videti \xc3\x81lmo\xc5\xa1a- morda zato, ker je bil Koloman po zapisih sode\xc4\x8d grbav in \xc5\xa1epav.\n_START_SECTION_\nKraljevanje na Ogrskem\n_START_PARAGRAPH_\nUtrjevanje ogrske dr\xc5\xbeave navznoter_NEWLINE_Koloman je nadaljeval gospodarsko politiko predhodnika- cerkvi je zmanj\xc5\xa1al prihodke in pove\xc4\x8deval kraljeve, uvedel denar z ni\xc5\xbejo vrednostjo, da bi se izognil razvrednotenju, z dav\xc4\x8dnimi olaj\xc5\xa1avami je raz\xc5\xa1iril voja\xc5\xa1ki sloj. , pa tudi fevdalci so morali prispevati oboro\xc5\xbeence glede na velikost svojih posesti. Tako se je krepila centralna oblast, s katero je za\xc4\x8del \xc5\xbee Ladislav, in tako lahko re\xc4\x8demo, da je Koloman dokon\xc4\x8dal proces konsolidacije dr\xc5\xbeavnega vodstva. Po drugi strani se je \xc5\xbee Koloman moral soo\xc4\x8dati tudi s posledicami politike preteklih vladarjev, ki so v zameno za voja\xc5\xa1ko slu\xc5\xbeenje, velika\xc5\xa1em razdelili sorazmerno veliko kronske posesti._NEWLINE_Pri utrjevanju ogrske dr\xc5\xbeave se je Koloman oprl tudi na vlogo zakonodaje. \xc4\x8ceprav je omilil Ladislavove zakone, je tudi sam sprejel ve\xc4\x8d pomembnih zakonov in predpisov. S predpisi je ostro je nastopil proti ostankom poganstva, po drugi strani pa je dolo\xc4\x8dil, da naj\xc2\xa0\xc2\xbbo \xc4\x8darovnicah ne delajo nikakr\xc5\xa1nih raziskav in naj jih ne i\xc5\xa1\xc4\x8dejo, ker ne obstajajo\xc2\xab._NEWLINE_Da bi Ogrska pod Kolomanom lahko delovala kot trdna dr\xc5\xbeava, je moral kralj urediti odnos s svojim upornim bratom \xc3\x81lmo\xc5\xa1em. Ko je bil npr. Koloman v zunanji politiki pora\xc5\xbeen v boju za rusko dedi\xc5\xa1\xc4\x8dino,  je doma \xc3\x81lmo\xc5\xa1 nadaljeval z akcijami proti vladarju. Koloman je tedaj \xc3\x81lmo\xc5\xa1a dal odstaviti s polo\xc5\xbeaja vojvode v Nitri in Biharju, omenjeni apana\xc5\xbeni vojvodini pa sta tedaj za vedno prenehali obstajati. Ker je bil \xc3\x81lmo\xc5\xa1 stalna gro\xc5\xbenja tako Kolomanu kot njegovemu sinu \xc5\xa0tefanu ter izvor nestabilnosti v ogrski dr\xc5\xbeavi, ga je dal Koloman po \xc5\xa1esti zaroti leta 1113 zajeti in skupaj z njegovim sinom B\xc3\xa9lo oslepiti. Kralj je menda zaukazal tudi kastracijo sin\xc4\x8dka B\xc3\xa9le, a naj bi se rabelj otroka usmilil in namesto njega kastriral psa, pasje testise pa prinesel Kolomanu kot dokaz za skopljenje de\xc4\x8dka. Tak\xc5\xa1na kazen je bila v tistih \xc4\x8dasih primerjalno gledano precej mila, saj je upornik proti oblasti ostal \xc5\xbeiv._NEWLINE_Odnos do cerkve_NEWLINE_Kolomanov odnos do cerkve je bil ve\xc4\x8dplasten. Po eni strani je cerkvi zmanj\xc5\xa1al prihodke in na ta na\xc4\x8din pove\xc4\x8deval kraljeve, po drugi strani pa je preganjal ostanke poganstva. V za\xc4\x8detku investiturnega boja ogrski vladar ni podpiral pape\xc5\xbea, leta 1106 pa je spremenil svoje mnenje in se odrekel pravici do ume\xc5\xa1\xc4\x8danja mad\xc5\xbearskih \xc5\xa1kofov, obenem pa je sprejel na\xc4\x8delo celibata za kr\xc5\xa1\xc4\x8danske duhovnike. Velja omeniti, da je Koloman v zadnjih letih \xc5\xbeivljenja \xc5\xbeivel vse bolj odmaknjeno in je tola\xc5\xbebo iskal v religioznosti._NEWLINE_Uspehi in neuspehi v zunanji ogrski politiki_NEWLINE_Na za\xc4\x8detku njegove vladavine so se pri\xc4\x8deli kri\xc5\xbearski spopadi. Koloman je leta 1096 pomagal discipliniranim kri\xc5\xbearskim vojskam, a vojskam, ki so bile na slabem glasu, ni pustil v dr\xc5\xbeavo. To lahko \xc5\xa1tejemo za prvi veliki zunanjepoliti\xc4\x8dni uspeh v Kolomanovi zunanji politiki._NEWLINE_Brat \xc3\x81lmo\xc5\xa1 se mu je uprl kar \xc5\xa1estkrat, prvi\xc4\x8d \xc5\xbee leta 1098, vsakokrat pa se je sku\xc5\xa1al opreti na zunanjo pomo\xc4\x8d, enkrat na nem\xc5\xa1ko, drugi\xc4\x8d na rusko ali poljsko. Ko je bil Koloman leta 1108 zaposlen z bojem za dedi\xc5\xa1\xc4\x8dino v kijevski veliki kne\xc5\xbeevini, je doma \xc3\x81lmo\xc5\xa1 nadaljeval z akcijami proti vladarju. Koloman je bil v boju za rusko dedi\xc5\xa1\xc4\x8dino pora\xc5\xbeen, uspelo pa mu je urediti doma\xc4\x8de razmere. \xc3\x81lmo\xc5\xa1 se je namre\xc4\x8d povezal z nem\xc5\xa1kim kraljem Henrikom in s \xc4\x8cehi, toda Koloman je ta upor zatrl ter sovra\xc5\xbene vojske zaustavil. To je bil velik dose\xc5\xbeek, saj je pomenilo konec dolgotrajnega nem\xc5\xa1kega vpletanja v ogrsko notranjo politiko._NEWLINE_Te\xc5\xbeave z bratom so se nadaljevale v ogrsko-bizantinskih odnosih. Ladislavova h\xc4\x8der Piro\xc5\xa1ka, sestri\xc4\x8dna \xc3\x81lmo\xc5\xa1a in Kolomana, je bila od leta 1104 bizantinska cesarica z imenom Irena, \xc5\xbeena Ivanom II. Komnenom. Bizantinski cesar je tako lahko izkori\xc5\xa1\xc4\x8dal notranje spore med \xc3\x81rp\xc3\xa1dovci, zato je \xc3\x81lmo\xc5\xa1u ponudil zato\xc4\x8di\xc5\xa1\xc4\x8de. Tako ni \xc4\x8dudno, da se je ob Kolomanovi smrti oslepljeni \xc3\x81lmo\xc5\xa1 umaknil v Bizanc._NEWLINE_Najve\xc4\x8dji politi\xc4\x8dni dose\xc5\xbeek v ogrski zunanji politiki je nedvomno velik uspeh v boju za hrva\xc5\xa1ko dedi\xc5\xa1\xc4\x8dino. Stric Ladislav I. se je \xc5\xbee leta 1091 vpletel v nasledstvene boje v tej de\xc5\xbeeli, kjer je izumrla dinastija Trpimirovi\xc4\x87ev. Ogrski kroni je Ladislav pripojil Slavonijo ter leta 1091 zasedel \xc5\xa1e del hrva\xc5\xa1kega Primorja. Ladislavova napaka je bila, da se je v boj za hrva\xc5\xa1ko krono vpletel brez soglasja pape\xc5\xbea Urbana II. in bizantinskega cesarja Alekseja I. Komnena. Verjetno so prav Bizantinci nad Ogre poslali Kumane, kar je za\xc4\x8dasno ustavilo ogrski prodor na Hrva\xc5\xa1ko. V Dalmaciji in na Hrva\xc5\xa1kem se je bene\xc5\xa1ki vpliv tako okrepil, da se je do\xc5\xbe razgla\xc5\xa1al ne le za kneza Dalmacije, ampak tudi \xc5\xbee za kneza Hrva\xc5\xa1ke. Nazadnje je Hrvatom (morda z bizantinsko pomo\xc4\x8djo) uspelo, da so za nekaj let na prestol postavili doma\xc4\x8dega vladarja Petra._NEWLINE_Za ogrski uspeh v boju za hrva\xc5\xa1ko dedi\xc5\xa1\xc4\x8dino je bilo odlo\xc4\x8dilno to, da se je po letu 1096 mo\xc4\x8d Ogrske nasproti Bizancu okrepila. Bizantinci so se tedaj namre\xc4\x8d ukvarjali z vpadi kri\xc5\xbearjev, zato so t\xc3\xa9mo Dalmacijo v upravo prepustili Bene\xc4\x8danom. Koloman, ki je bil sprva \xc5\xa1kof, se je uspel sporazumeti tudi s pape\xc5\xbeem Urbanom II., Tako je leta 1097 ogrski kralj napadel Hrva\xc5\xa1ko, prodrl vse do Dalmacije, na gori Gvozd (oziroma Gozd) pa je ogrska vojska premagala Hrvate in ubila njihovega kralja Petra. Koloman se je uspel dogovoriti celo z Benetkami, tako da je leta 1097 pod svojo oblast pridobil tudi Dalmacijo. Koloman se je celo \xc5\xbee dal imenovati za\xc2\xa0\xc2\xbbvojvodo Dalmacije in Hrva\xc5\xa1ke\xc2\xab. Toda tudi Koloman se je leta 1099 iz Hrva\xc5\xa1ke in Dalmacije umaknil, ker je v Galiciji do\xc5\xbeivel poraz proti Kumanom in Rusom. \xc5\xa0ele leta 1002 je Koloman vnovi\xc4\x8d z vojsko od\xc5\xa1el na Hrva\xc5\xa1ko. V naslednjih letih je Kolomanu uspelo, da sta Ogrska in Hrva\xc5\xa1ka po mirni poti postali del personalne unije pod istim vladarjem.\n_START_SECTION_\nKraljevanje na Hrva\xc5\xa1kem\n_START_PARAGRAPH_\nKoloman je bil pri uveljavljanju svoje oblasti nad hrva\xc5\xa1ko dedi\xc5\xa1\xc4\x8dino zelo potrpe\xc5\xbeljiv- \xc5\xa1ele leta 1102 se je dal v Biogradu okronati za kralja Hrva\xc5\xa1ke. \xc4\x8ceprav na Hrva\xc5\xa1kem kar nekaj let ni bilo nobenega oblastnika, se je Koloman namre\xc4\x8d odlo\xc4\x8dil, da si bo Hrva\xc5\xa1ko pridobil po mirni poti, ker dotedanja napada in sklepanje dogovora s pape\xc5\xbeem o\xc4\x8ditno niso omogo\xc4\x8dili, da bi Hrva\xc5\xa1ko obvladal. Poleg tega se je tudi Bizanc \xc5\xbee re\xc5\xa1il kri\xc5\xbearjev, brez trdne oblasti na Hrva\xc5\xa1kem pa Koloman ni mogel pomisliti na osvajanje Dalmacije._NEWLINE_Koloman je hrva\xc5\xa1kemu plemstvu zagotovil njihove stare pravice, vklju\xc4\x8dno z dav\xc4\x8dnimi olaj\xc5\xa1avami, pri \xc4\x8demer so Kolomana leta 1102 v Biogradu po starem hrva\xc5\xa1kem obi\xc4\x8daju okronali za hrva\xc5\xa1kega kralja. \xc4\x8ceprav je bila Hrva\xc5\xa1ka z Ogrsko pravno gledano le v personalni uniji oziroma v dr\xc5\xbeavni skupnosti, je nastop Kolomanove oblasti dejansko pomenil okrnitev hrva\xc5\xa1ke neodvisnosti, saj se je politi\xc4\x8dno sredi\xc5\xa1\xc4\x8de te meddr\xc5\xbeavne skupnosti preneslo na Ogrsko. \xc4\x8ceprav je Hrva\xc5\xa1ka zadr\xc5\xbeala mnoge svoje pravice, dejansko ni ve\xc4\x8d samostojno odlo\xc4\x8dala o mednarodnih vezeh in tudi pri notranjem razvoju ni bila ve\xc4\x8d povsem suverena. Koloman se je kmalu zatem moral ukvarjati z upornim bratom \xc3\x81lmo\xc5\xa1em in je Hrva\xc5\xa1ko zapustil, a je svoje pravice do upravljanja hrva\xc5\xa1ke dr\xc5\xbeave prenesel na sina \xc5\xa0tefana. S tem se je za \xc4\x8das do vladavine B\xc3\xa9le IV. uveljavila ogrska tradicija, da ogrski kralj svojemu sinu zagotovi ogrski prestol tako, da ga \xc5\xbee za svojega \xc5\xbeivljenja naredi za hrva\xc5\xa1ko-dalmatinskega\xc2\xa0\xc2\xbbkralja\xc2\xab._NEWLINE_Koloman je bil posebej potrpe\xc5\xbeljiv pri uveljavljanju oblasti nad dalmatinskimi mesti, ker bi voja\xc5\xa1ka akcija lahko spro\xc5\xbeila hude spore z Bene\xc4\x8dani, ki so imeli t\xc3\xa9mo Dalmacijo ponovno v upravi, in Bizantinci. Leta 1103 se je bizantinski cesar poro\xc4\x8dil z Ladislavovo h\xc4\x8derko, Bizanc pa je oslabel zaradi spopadov z Normani, tako, da je Koloman leta 1105 uspel vkorakati v ve\xc4\x8dji del Dalmacije, vklju\xc4\x8dno z Zadrom, tako, da je zavladal vsemu ozemlju, na katerem so kdaj vladali ali imeli vpliv Trpimirovi\xc4\x87i (Slavonija, Hrva\xc5\xa1ka, dalmatinska mesta in obmo\xc4\x8dje Neretljanov). Med letoma 1103 in najkasneje do 1109 je Hrva\xc5\xa1ki z ogrsko podporo uspelo osvojiti tudi Trogir in Split, nato pa \xc5\xa1e otoke Krk, Rab in Osor, torej celotno dotedanjo bizantinsko temo. Mnoga mesta so za priznanje ogrske oblasti dobila potrjene privilegije._NEWLINE_Po priklju\xc4\x8ditvi t\xc3\xa9me Dalmacije Hrva\xc5\xa1ki, si je Koloman kot hrva\xc5\xa1ki kralj nadel naziv\xc2\xa0\xc2\xbbkralj Hrva\xc5\xa1ke in Dalmacije\xc2\xab. Ker Koloman osebno ni mogel vladati hrva\xc5\xa1ko-dalmatinskemu prostoru, je tamkaj za vladanje postavil svojega namestnika (hrva\xc5\xa1ko ban, mad\xc5\xbearsko b\xc3\xa1nt). Po ogrskem vzoru je kralj v Slavoniji pri\xc4\x8del uvajati kraljeve \xc5\xbeupanije (Zagreb\xc5\xa1ka, Kri\xc5\xbeevska in Vara\xc5\xbedinska), \xc4\x8deprav so poleg njih \xc5\xa1e naprej obstajale tudi nekatere stare \xc5\xbeupe. Na ozemlju o\xc5\xbeje Hrva\xc5\xa1ke in Dalmacije so fevdalni procesi preve\xc4\x8d napredovali in kraljeve zemlje ni ve\xc4\x8d bilo veliko. Zaradi tega tam ni bila organizirana nobena kraljevska \xc5\xbeupanija. V dalmatinskih mestih je Koloman za \xc5\xa1kofe ume\xc5\xa1\xc4\x8dal Mad\xc5\xbeare, kar je izzvalo odpor, Bizanc pa je namesto trajne izgube t\xc3\xa9me Dalmacije raje videl, da je bila ta t\xc3\xa9ma pod bene\xc5\xa1ko upravo. V teh okoli\xc5\xa1\xc4\x8dinah so Benetke leta 1112 od Bizanca uspele dobiti dovoljenje, da osvojijo Dalmacijo. To dovoljenje so tudi dobile in tako so leta 1115 pri\xc4\x8dele z desetletno vojno, na katero Koloman ni bil pripravljen, tako, da je Hrva\xc5\xa1ka \xc5\xbee leta 1116, v letu Kolomanove smrti, izgubila celotno ozemlje ponovno vzpostavljene t\xc3\xa9me'